**ŠIAULIŲ MIESTO SAVIVALDYBĖS ADMINISTRACIJA**

**TURTO VALDYMO SKYRIUS**

**SPRENDIMO „DĖL SUTIKIMO PERIMTI VALSTYBĖS TURTĄ“**

**AIŠKINAMASIS RAŠTAS**

2021-12-30

Šiauliai

**Parengto sprendimo projekto tikslai ir uždaviniai**:

Sutikti perimti Šiaulių miesto savivaldybės nuosavybėn valstybei nuosavybės teise priklausantį, šiuo metu Lietuvos nacionalinės Martyno Mažvydo bibliotekos patikėjimo teise valdomą ilgalaikį ir trumpalaikį turtą. Jį perėmus, perduoti Šiaulių miesto savivaldybės viešajai bibliotekai valdyti, naudoti ir disponuoti juo patikėjimo teise.

**Dabartinis sprendimo projekte aptariamų klausimų reguliavimas:**

Sprendimo projektas parengtas vadovaujantis Lietuvos Respublikos vietos savivaldos įstatymo 6 straipsnio 13 ir 24 punktais, kurie nustato savivaldybės savarankiškąsias funkcijas – gyventojų bendrosios kultūros ugdymas ir etnokultūros puoselėjimas (dalyvavimas kultūros plėtros projektuose, muziejų, teatrų, kultūros centrų ir kitų kultūros įstaigų steigimas, reorganizavimas, pertvarkymas, likvidavimas ir jų veiklos priežiūra, savivaldybių viešųjų bibliotekų steigimas, reorganizavimas, pertvarkymas ir jų veiklos priežiūra) ir informacinės visuomenės plėtros įgyvendinimas. Taip pat vadovaujamasi Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 2 punktu ir 20 straipsnio 1 dalies 4 punktu, kurie apibrėžia, kad savivaldybė turtą įgyja savivaldybės tarybos sutikimu, perimdama valstybės turtą savivaldybių savarankiškosioms funkcijoms įgyvendinti, o valstybei nuosavybės teise priklausantis turtas perduodamas savivaldybių nuosavybėn Vyriausybės nutarimu.

**Sprendimo projekte numatytos naujos teisinio reglamentavimo nuostatos:**

Lietuvos nacionalinė Martyno Mažvydo biblioteka, įgyvendindama Europos Sąjungos struktūrinių fondų lėšomis bendrai finansuojamą projektą „Gyventojų skatinimas išmaniai naudotis internetu atnaujintoje viešosios interneto prieigos infrastruktūroje“ bei Lietuvos Respublikos kultūros ministerijos investicijų projektą „Bibliotekų kompiuterizavimas“, vykdo ilgalaikio materialiojo ir nematerialiojo bei trumpalaikio turto perdavimo procedūrą savivaldybių viešosioms bibliotekoms. Tarybos sprendimo projekte numatyta sutikti perimti valstybei nuosavybės teise priklausantį ir šiuo metu Lietuvos nacionalinės Martyno Mažvydo bibliotekos patikėjimo teise valdomą ilgalaikį ir trumpalaikį materialųjį bei nematerialųjį turtą (priedas) Savivaldybės nuosavybėn savarankiškoms savivaldybės funkcijoms įgyvendinti, o perėmus šį turtą, jį perduoti Šiaulių miesto savivaldybės viešajai bibliotekai valdyti, naudoti ir disponuoti juo patikėjimo teise viešosios bibliotekos veiklai, plėtojant interneto prieigos paslaugų teikimą.

**Priėmus sprendimą, galimos pasekmės (tiek teigiamos, tiek neigiamos).**

Priėmus sprendimą neigiamų pasekmių nenumatoma.

**Priėmus sprendimą, keičiami ar pripažįstami negaliojančiais teisės aktai.**

Priėmus sprendimą, teisės aktai nekeičiami ir nepripažįstami negaliojančiais.

**Sprendimui įgyvendinti reikalingi priimti papildomi teisės aktai.**

Sprendimui įgyvendinti priimti papildomų teisės aktų nereikia.

**Sprendimui įgyvendinti reikalingos lėšos.**

Sprendimui įgyvendinti lėšos nebus reikalingos.

**Sprendimo projekto antikorupcinis vertinimas.**

Sprendimo projekto antikorupcinis vertinimas nereikalingas, nes šis projektas nėra susijęs nei su viena iš sričių, išvardintų Šiaulių miesto savivaldybės teisės aktų ar jų projektų antikorupcinio vertinimo metodikoje.

**Sprendimo projektą parengė** Šiaulių miesto savivaldybės administracijos Turto valdymo skyrius. Tiesioginis rengėjas − skyriaus vyr. specialistė Vita Jančenkienė, tel. 8 41 596 255.

**Numatomo teisinio reguliavimo poveikio vertinimo rezultatai.**

Numatomo teisinio reguliavimo poveikio vertinimas neatliekamas, nes sprendimo projektu nėra numatoma reglamentuoti iki tol nereglamentuotus santykius ar iš esmės keisti teisinį reguliavimą.

Turto valdymo skyriaus vedėja Ija Jencienė